Document ID: 31987L0372

31987L0372
L 196/85
SLUŽBENI LIST EUROPSKE UNIJE
25.06.1987.
DIREKTIVA VIJEĆA
od 25. lipnja 1987.
o frekvencijskim pojasevima rezerviranim za usklađeno uvođenje javne paneuropske celularne digitalne kopnene pokretne komunikacije unutar Zajednice
(87/372/EEZ)
VIJEĆE EUROPSKIH ZAJEDNICA,
uzimajući u obzirom Ugovor o Europskoj ekonomskoj zajednici, a posebno njegov članak 100a,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
budući da Direktiva 84/549/EEZ (3) zahtijeva uvođenje usluga na temelju zajedničkog usklađenog pristupa u području telekomunikacija;
budući da se mogućnosti koje nude moderne telekomunikacijske mreže trebaju koristiti u potpunosti za gospodarski razvoj Zajednice;
budući da su pokretne radijske usluge jedino sredstvo za kontaktiranje pokretnih korisnika, a i najefikasniji način da se ti korisnici priključe na javne telekomunikacijske mreže;
budući da pokretne komunikacije ovise o dodjeli i raspoloživosti frekvencijskih pojaseva za prijenos i primanje podataka između nepokretnih i pokretnih postaja;
budući da frekvencije i sustavi kopnenih pokretnih komunikacija koji se trenutačno koriste unutar Zajednice variraju u velikoj mjeri te korisnicima ne pružaju mogućnost korištenja tijekom kretanja u vozilima, na brodovima, u vlakovima ili tijekom fizičkog kretanja osoba unutar Zajednice, uključujući kopnene i obalne vode, te oni ne mogu koristiti prednosti europskih usluga i europskih tržišta;
budući da će prelazak na drugu generaciju sustava celularnih digitalnih pokretnih komunikacija pružiti jedinstvenu priliku za osnivanje paneuropskih pokretnih komunikacija;
budući da je Europska konferencija poštanskih i telekomunikacijskih uprava (CEPT) preporučila da se radiofrekvencijski pojasevi 890-915 i 935-960 MHz dodijele takvim sustavima, u skladu s odredbama o radijskim komunikacijama Međunarodne telekomunikacijske unije (ITU) koja dodjeljuje ovakve frekvencije također i pokretnim radijskim uslugama;
budući da dijelove tih radiofrekvencijskih pojaseva koriste države članice i koristit će ih u budućnosti za privremene sustave ili ostale radijske usluge:
budući da će biti neophodna postupna raspoloživost cijelog frekvencijskog spektra navedenih pojaseva za uspostavu paneuropske pokretne komunikacije;
budući da će provedba preporuke Vijeća 87/371/EEZ od 25. lipnja 1987. o usklađenom uvođenju javnih paneuropskih celularnih digitalnih kopnenih komunikacija unutar Zajednice (4), koja ima za cilj početak rada paneuropskog sustava najkasnije do 1991., omogućiti brzu specifikaciju radijskog prijenosnog puta;
budući da se na temelju sadašnjih tehnoloških i tržišnih trendova čini realno predvidjeti isključivo korištenje radiofrekvencijskih pojaseva 890-915 i 935-960 MHz za paneuropske sustave u roku od 10 godina od 1. siječnja 1991.;
budući da će Direktiva Vijeća 86/361/EEZ od 24. srpnja 1986. o početnoj fazi uzajamnog priznavanja homologacija telekomunikacijske terminalne opreme (5) omogućiti brzo utvrđivanje zajedničkih specifikacija sukladnosti za sustav paneuropske celularne digitalne pokretne komunikacije;
budući da se u izvješću o javnim pokretnim komunikacijama koje je sastavila Skupina za analizu i predviđanje (GAP) za potrebe Skupine viših službenika za telekomunikacije (SOG-T) osobito ističe potreba davanja određenih frekvencija na raspolaganje kao važan preduvjet za paneuropske celularne digitalne pokretne komunikacije;
budući da su telekomunikacijske uprave, Europska Konferencija poštanskih i telekomunikacijskih uprava (CEPT) i proizvođači telekomunikacijske opreme u državama članicama dali pozitivno mišljenje o izvješću,
DONIJELO JE OVU DIREKTIVU:
Članak 1.
1. Države članice osiguravaju da radiofrekvencijski pojasevi 905-914 i 950-959 MHz ili jednakovrijedni dijelovi spektra iz stavka 2. budu rezervirani (6) isključivo za javne paneuropske celularne digitalne mobilne komunikacijske usluge od 1. siječnja 1991.
2. Države članice osiguravaju pripremanje planova neophodnih da bi javne paneuropske celularne digitalne pokretne komunikacijske usluge čim prije imale mogućnost upotrebe cijelog spektra od 890-915 i 935-960 MHz prema komercijalnoj potražnji.
Članak 2.
Komisija o provedbi ove Direktive podnosi izvješće najkasnije krajem 1996.
Članak 3.
Za potrebe ove Direktive, javne paneuropske celularne digitalne kopnene pokretne komunikacijske usluge znači javne celularne radijske usluge koje se pružaju u svakoj od država članica prema zajedničkoj specifikaciji, koja uključuje karakteristiku da svi govorni signali budu kodirani u binarne znamenke prije radijskog prijenosa i ako se usluga daje korisnicima u jednoj državni članici, pristup toj usluzi mora biti moguć i u svakoj drugoj državi članici.
Članak 4.
1. Države članice donose odredbe potrebne za usklađivanje s ovom Direktivom u roku od 18 mjesece od priopćenja (7). One o tome odmah obavješćuju Komisiju.
2. Države članice Komisiji dostavljaju tekst odredaba nacionalnog prava koje donesu u području na koje se odnosi ova Direktiva.
Članak 5.
Ova je Direktiva upućena državama članicama.
Sastavljeno u Luxembourgu 25. lipnja 1987.

Labels: 12
3
15